Mejemjetanje w Kukowje kaž wulki wjesny swjedźeń było
Pančicy-Kukow (BW/SN). W njewšědnje dołhim rynku zaćahnychu mjeńše a wjetše dźěći kaž tež młodostni sobotu popołdnju na Kukowske swjedźenišćo k mejemjetanju. Pod nawodom Mechthild Hogoweje a Elisabeth Rjedźineje předstaji na spočatku 19 porow mjeńšich dźěći swoje reje, kotrež přewodźeštaj Marija Šołćina a Měrćin Weclich na akordeonje. Jim slědowaše wosom porow trochu wjetšich dźěći a skónčnje zarejwa dwanaće porow młodostnych wokoło meje. Wšitke holcy běchu w swjedźenskej narodnej drasće, štož je sobu zasłužba njeličomnych hotwańčow. Mjez mjeńšimi dźěćimi wudoby sej Samuel Paška česć mejskeho krala a wuzwoli sej Maru Wohlfahrtec za kralownu. Pola wjetšich dźěći doby Johannes Cyž napřemoběh, z jeho kralownu sta so Rejzka Zelnakec. Jako wulka meja skónčnje padny, bě Jan Clausen najspěšniši při wjeršku a wuzwoli sej Nelu Pjetašec za kralownu. Něchtóžkuli z wopytowarjow so dopominaše, zo bě před lětami na prěnich mejemjetanjach w Kukowje lědma dźesać porow.
szl_Latn szl_Latn